ΓΡΑΠΤΗ ΕΡΩΤΗΣΗ E-2905/97 υποβολή: Robert Evans (PSE) προς την Επιτροπή (17 Σεπτεμβρίου 1997)

Θέμα: Σήμανση συμμόρφωσης Ευρωπαϊκής Κοινότητας

Παραδέχεται η Επιτροπή ότι οι διατάξεις της Ευρωπαϊκής Κοινότητας σχετικά με την σήμανση συμμόρφωσης οδηγούν σε περιορισμό του ελεύθερου και του επί ίσοις όροις ανταγωνισμού;

Μια εταιρεία ηλεκτρονικών ειδών στην εκλογική μου περιφέρεια, παρόλο που συμφωνεί σε γενικές γραμμές με την ιδέα περί σήμανσης της Ευρωπαϊκής Κοινότητας, έχει απογοητευθεί από το γεγονός ότι δεν της παρέχεται η δυνατότητα να επιλέγει από ποιούς θα αγοράζει τον ηλεκτρονικό της εξοπλισμό περιοριζομένη να τον προμηθεύεται από εγκεκριμένους κατασκευαστές και από επισήμους αντιπροσώπους τους εντός της Κοινότητας.

Προκειμένου να καλυφθούν ικανοποιητικότερα οι ανάγκες της εν λόγω εταιρείας, είναι εφικτό να της δοθεί η δυνατότητα να εφοδιάζεται με εξοπλισμό που έχει εγκριθεί από επίσημο εργαστήριο εντός της ΕΕ εάν, βεβαίως, είναι σε θέση να ανταποκριθεί στο σχετικό κόστος;

Απάντηση του κ. Bangemann εξ ονόματος της Επιτροπής (3 Νοεμβρίου 1997)

Η Επιτροπή θεωρεί ότι οι αρχές σχετικά με την τοποθέτηση της σήμανσης CE σε βιομηχανικά προϊόντα οι οποίες αποτελούν το αντικείμενο τεχνικής ρύθμισης στην Κοινότητα δεν αποτελούν επ' ουδενί λόγω περιορισμό του ελεύθερου και θεμιτού ανταγωνισμού, στο βαθμό που το υποχρεωτικό αυτό σύστημα εφαρμόζεται κατά τον ίδιο τρόπο σε όλα τα υπαγόμενα σε αυτή τη ρύθμιση προϊόντα που διατίθενται στην αγορά της Κοινότητας, ανεξαρτήτως της προέλευσής τους.

Αντιθέτως, η Επιτροπή θεωρεί ότι αυτός ο τύπος κανονιστικής ρύθμισης - που βασίζεται σε νέες αρχές, την νέα προσέγγιση όσον αφορά θέματα τυποποίησης και την σφαιρική προσέγγιση όσον αφορά το θέμα αξιολόγησης της συμμόρφωσης - κατέστησε δυνατή την απλοποίηση των συστημάτων που ίσχυαν προηγουμένως στα κράτη μέλη και, κατά συνέπεια, συμβάλλει στη δημιουργία υγιούς και θεμιτού ανταγωνισμού μεταξύ των βιομηχανιών. Προκειμένου να διατεθούν στην αγορά ή να χρησιμοποιηθούν εντός της Κοινότητας όλα τα προϊόντα που υπόκεινται στο πεδίο εφαρμογής αυτών των κανονιστικών διατάξεων πρέπει να φέρουν τη σήμανση CE, η οποία τοποθετείται από τους κατασκευαστές των προϊόντων ή από τους εξουσιοδοτημένους αντιπροσώπους τους.

Στον τομέα του ηλεκτροτεχνικού και ηλεκτρονικού υλικού ισχύουν τρεις κυρίως οδηγίες: η οδηγία 73/23/ΕΚ όπως τροποποιήθηκε από την οδηγία 93/68/ΕΟΚ σχετικά με την ασφάλεια του ηλεκτρολογικού υλικού ((EE L 220 της 30.8.1993 )), η οδηγία 89/336/ΕΚ όπως τροποποιήθηκε από τις οδηγίες 92/31/ΕΟΚ και 93/68/ΕΟΚ σχετικά με την ηλεκτρομαγνητική συμβατότητα ((EE L 126 της 12.5.1992 )), και η οδηγία 91/263/ΕΟΚ όπως τροποποιήθηκε από την οδηγία 93/68/ΕΟΚ και συμπληρώθηκε από την οδηγία 93/97/ΕΟΚ σχετικά με τον εξοπλισμό δορυφορικών επίγειων σταθμών ((EE L 290 της 24.11.1993 )). Όσον αφορά τις δύο πρώτες οδηγίες, η επισήμανση CE τοποθετείται ουσιαστικά με βάση «δήλωση του κατασκευαστή», όταν ο κατασκευαστής εφαρμόζει τα εναρμονισμένα ευρωπαϊκά πρότυπα 7 στην αντίθετη περίπτωση ο κατασκευαστής πρέπει να προσφύγει σε αρμόδιο οργανισμό για να αξιολογηθεί ο τεχνικός φάκελος κατασκευής του προϊόντος στο πλαίσιο της οδηγίας σχετικά με την ηλεκτρομαγνητική συμβατότητα. Στις περιπτώσεις που εφαρμόζεται η τρίτη οδηγία, προτού τοποθετηθεί η σήμανση CE παρεμβαίνουν κατόπιν αιτήματος του κατασκευαστή οι οργανισμοί που έχουν κοινοποιηθεί από τα κράτη μέλη. Αυτοί οι τεχνικοί οργανισμοί πρέπει να πληρούν ορισμένα κριτήρια, ιδιαίτερα όσον αφορά το θέμα της ανεξαρτησίας τους και της τεχνικής τους ικανότητας. Δεν υπάρχει υπό την αυστηρή έννοια του όρου έγκριση των παραγωγών ή των αντιπροσώπων τους. Ωστόσο, οι παραγωγοί έχουν τη δυνατότητα, με βάση αυτήν την οδηγία, να προσφύγουν στην έγκριση του συστήματος τους για την διασφάλιση της ποιότητας, χωρίς ωστόσο να πρόκειται για υποχρέωση.

Κάθε βρετανική επιχείρηση έχει λοιπόν τη δυνατότητα, βάσει των ανωτέρω, να προμηθεύεται προϊόντα εφοδιασμένα με την σήμανση CE που έχει τοποθετηθεί από τους παραγωγούς (ή τους εκπροσώπους τους) σύμφωνα με τις διατάξεις των σχετικών οδηγιών που προαναφέρονται και ισχύουν κατά τον ίδιο τρόπο για όλους τους παραγωγούς, ανεξαρτήτως που είναι εγκατεστημένοι.

Αυτές οι εναρμονισμένες τεχνικές ρυθμίσεις μεταθέτουν στους παραγωγούς των προϊόντων (ή τους εκπροσώπους τους) την ευθύνη για την διάθεση των προϊόντων στην αγορά της Κοινότητας, μέσω της υποχρέωσης τοποθέτησης της σήμανσης CE, σε καμμία όμως περίπτωση στους κοινοποιημένους οργανισμούς οι οποίοι παρεμβαίνουν ενδεχομένως στην διαδικασία αξιολόγησης της συμμόρφωσης. Αυτός είναι ο λόγος για τον οποίο τα προϊόντα δεν μπορούν να «εγκριθούν από αυτούς τους οργανισμούς».